Overvågning på containerplads filmede, da Louise Borglit blev myrdet, og fik en kort optagelse af den flygtende gerningsmand

Politiet har her til aften offentliggjort et nyt spor i det uopklarede drab på højgravide Louise Borglit, 32, der blev stukket ihjel i Elverparken i Herlev for et år siden.

Et kamera, der overvåger en containerplads ved Tornerosevej i Herlev, fik en kort optagelse på lang afstand af 32-årige Louise Borglits formodede morder. Hun blev dræbt med talrige knivstik i Elverparken den 4. november sidste år omkring klokken 19.

Politiet på Københavns Vestegn har holdt videoen tilbage, fordi gerningsmanden ikke kan genkendes på videoen, der er af dårlig kvalitet.

Men politiet har alligevel valgt at offentliggøre videoen, fordi politiet håber at optagelsen vil puste nyt liv i efterforskningen af det uopklarede drab.

Klokken 19.08:08 ses en skikkelse i optagelsens øverste højre hjørne, som oplyses af biler på Tornerosevej. Men optagelsen er sket med et infrarødt kamera, som forvrænger farver, så den lyse skikkelse har formentlig haft en anden farve. Louise Borglits drabsmand var nemlig klædt i mørkt tøj og bar en mørk kasket.

– Vi offentliggør sekvensen, fordi vi håber, at den - sammen med den øvrige omtale - kan styrke interessen for sagen, siger vicepolitiinspektør Peter Malmose.

artiklen fortsætter under billedet

På billedet ses den vinkel, som overvågningskameraet dækker. Kl. 19.08:08 kommer en skikkelse ud på Tornerosevej fra parksiden. Politifoto

Også fundet af en stor kniv har givet politiet et - spinkelt - håb om et gennembrud.

Kniv fundet ved parken

Kniven blev for nylig fundet tæt på gerningsstedet i Elverparken, da der blev fældet buske. Politiet undersøger nu, om kniven kan være mordvåbnet i Louise-sagen.

– Vi har fået resultatet af de første undersøgelser, og de var desværre ikke positive, men vi mangler resten af resultaterne, siger politikommissær Ole Nielsen.

– Findestedet og størrelsen på kniven gør den interessant. Men vi burde have fundet den under vores minutiøse gennemgang af området. Så den kan være blevet smidt på stedet efter, at vi var færdige med vores undersøgelser, siger efterforskningslederen.

Politiet har fundet og undersøgt cirka 50 knive under mordefterforskningen uden at finde gerningsvåbnet.

Området, hvor kniven blev fundet, er tidligere undersøgt med hunde og metaldetektorer.

Motivet et mysterium

Et år efter det bestialske mord står politiet reelt uden spor af morderen. Politiet ved heller ikke, hvorfor makeup-konsulenten fra Magasin, der var gravid i syvende måned, skulle dø. Motivet er et mysterium.

Det er en sag, der nager efterforskerne hos Københavns Vestegns politi.

Sagen skal opklares. Først og fremmest af hensyn til Louise Borglits familie, men også fordi politiet ikke tør udelukke, at gerningsmanden har en psyke og personlighed, som gør, at han kan slå til igen.

artiklen fortsætter under billedet

Louise Borglit var gravid i syvende måned. Hun blev myrdet, da hun gik en tur i Elverparken med sin søsters hund Maggie. Privatfoto

- Vi arbejder stadig aktivt på sagen, og vi får stadig henvendelser. Men vi vil gerne benytte etårs dagen for drabet til en appel om, at folk tænker rigtigt grundigt over, om man har oplysninger, der kan hjælpe os videre, siger vicepolitiinspektør Peter Malmose til Ekstra Bladet.

- Vi anser det for sandsynligt, at nogen har en viden om gerningsmanden, som vi kan bruge. Forbrydelsen har sandsynligvis påvirket gerningsmanden, som kan have ændret adfærd eller måske ligefrem betroet sig til nogen, siger Peter Malmose.

- Selvfølgelig er vi ikke tilfredse med, at sagen er uopklaret efter et år. det er stadig vores intention og håb, at den bliver opklaret. Vi kender ikke motivet til drabet. Så vi er stadig nødt til at forholde os bredt til sagen, siger Peter Malmose.

Dusør venter

Der er stadig en dusør på 84.000 kr., der venter på at blive udbetalt til den, som kommer med det afgørende tip, som får sagen opklaret.

Louise Borglit blev hverken udsat for røveri eller et seksuelt overgreb, og drabet bærer præg af såkaldt 'overkill', hvor drabsmanden synes at have handlet nærmest i en blodrus. Louise Borglit luftede sin søsters hund Maggie i parken og var iført sin svogers olivengrønne regnsæt og blå gummistøvler.

Vicepolitiinspektøren Peter Malmose siger, at selvom der er gået et år, skal folk ikke tøve med at henvende sig med oplysninger: - Vi har forståelse for, at der kan være omstændigheder som gør, at man først henvender sig til politiet nu. Det vigtige er at stå frem, siger Peter Malmose.

Vidne står frem

Politiet har et kronvidne, der så den formodede drabsmand flygte ud af Elverparken cirka klokken 19.15 den 4. november 2016. Det skete kort efter, at vidnet - en kvinde med rollator, der gik tur med sin hund - hørte to skrig fra Elverparken. Det sidste skrig var et langt og hjerteskærende panisk skrig.

Det fortæller vidnet, der for første gang står frem i 'Station 2 Efterlyst', hvor hun dog er helt anonym, fordi hun frygter for sin egen sikkerhed.

Efter skrigene, som har indprentet sig hos kvinden og som hun aldrig vil glemme, kom en mand løbende ud fra Elverparken. Han blev kendt som 'kasketmanden', fordi han bar en mørk kasket, hvor hætten på hans jakke var trukket op over kasketten.

Det kvindelige vidne stod på den anden siden af vejen, da 'kasketmanden' kom frem mellem to sten, der ligger lands Elverparken.

- Manden laver en håndbevægelse, som om han siger: 'Hvad var det - jeg har ikke gjort noget'. Så rækker han sine håndflader frem. Så tænker jeg: 'Der er noget galt, han har gjort et ellert andet, han må have noget med skrigene at gøre,' fortæller vidnet til 'Station 2 Efterlyst'.

Frygter ham stadig

Hun bliver bange og skynder sig væk. Da hun vender sig om igen, er manden væk, og hun ser ikke hvilken vej, han er løbet. Kvinden, der ikke har en mobil på sig, går hjem, og først senere på aftenen går det op for hende, at der er sket et drab i Elverparken, og hun bryder sammen.

Et år efter drabet frygter kronvidnet stadig morderen: - Jeg er stadig her et år efter meget påvirket af det hele og føler mig ikke længere tryg ved at gå ud. Og slet ikke når det er mørkt. Den der angst for, at gerningsmanden sidder et eller andet sted og venter lurer stadig, siger hun til 'Station 2 Efterlyst'.

artiklen fortsætter under billedet

En forbipasserende tog sig af hunden Maggie efter drabet på Louise Borglit. Foto: Kenneth Meyer

Louise Borglit bliver fundet, da hunden Maggie løber hen mod et par, der lufter deres egen hund. Parret følger Maggie ind i parken, hvor de finder Louise Borglit blødende og livløs på græsset. De slår alarm klokken 19.20.

Hverken Louise Borglits eller hendes ufødte barns liv kunne reddes. Gerningsvåbnet, der formodes at være en stor kniv, er aldrig fundet.

Susannes gravide søster brutalt myrdet: 'Vi får aldrig ro'

Uvisheden om, hvorfor Louise Borglit skulle dræbes nager stadig hendes søster og familie. - Det er stadig megasvært. Det kommer hele tiden op igen. Nu er der gået et halvt år. Så er der gået et år. Vi får aldrig ro, sagde søsteren Susanne Borglit til Ekstra Bladet forleden.

Netop uvisheden har gjort det for vanskeligt for søsteren at bearbejde sorgen og tabet. Men et gennembrud i efterforskningen kan lave om på det hele.

- Jeg håber stadig, at der er nogen, der sidder inde med noget viden. Det er fint, at der kommer fokus på sagen nu i forbindelse med årsdagen. Det er en anden sag, hvis politiet får et gennembrud, sagde Susanne Borglit til Ekstra Bladet.

Susanne bor med sin mand og parrets to børn på 8 og 11 år mindre end 50 meter fra Elverparken, hvor Louise blev dræbt. Og her har familien tænkt sig at blive boende. Men Susanne Borglit får aldrig i Elverparken.

- Jeg går udenom. Også når jeg skal hente børnene i skole. Jeg går der heller ikke i mørke. Men vi kommer ikke til at flytte. Vi er jo glade for at bo her, sagde hun.

Grafikken er fjernet på grund af opdateringer på sitet.